31995R2027
L 199/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2027/95 НА СЪВЕТА
от 15 юни 1995 година
за създаване на система за управление на риболовното усилие по отношение на определени риболовни зони и ресурси на Общността
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕИО) № 3760/92 на Съвета от 20 декември 1992 г. за създаване на система на Общността по рибарство и аквакултури (1) и по-специално член 8, параграф 4 от него,
като взе предвид предложението на Комисията,
като има предвид, че Регламент (ЕО) № 685/95 на Съвета от 27 март 1995 г. относно управлението на риболовното усилие по отношение на определени риболовни райони и ресурси на Общността (2) постановява критерии и процедури за въвеждането на система за управлението на риболовното усилие в участъците на ICES Vб, VI, VII, VIII, IX и X и зоните на CECAF 34.1.1, 34.1.2 и 34.2.0;
като има предвид, че в изпълнение на член 5 от посочения регламент, държавите-членки са предоставили на Комисията списъци с имената на плавателните съдове за всеки риболовен район, оценка на необходимото риболовно усилие за всеки риболовен район, както и, по целесъобразност, подробности за предложения режим на регулиране на риболовното усилие;
като има предвид, че на основата на предадената информация от държавите-членки и в съответствие с критериите, установени в горепосочения регламент, максималното риболовно усилие за всяка държава-членка и за всеки риболовен район, както са определени в член 3, параграф 1 на посочения регламент, трябва да бъде фиксирано, за да се предотврати всяко увеличение в общото текущо риболовно усилие във въпросните райони;
като има предвид, че държавите-членки, под знамето на които се плава, са отговорни за управлението на риболовното усилие и като има предвид, че за целите на контрола на риболовното усилие, държавите-членки следва да имат предвид размяната на квота върху риболовно усилие;
като има предвид, че следва да се изготви разпоредба за Комисията, която да утвърждава по молба на държава-членка процедури за прилагане, предвидени във втората алинея на член 6, параграф 2 от Регламент (ЕО) № 685/95;
като има предвид, че следва да се предвиди разпоредба за Комисията да преглежда максималното риболовно усилие на дадена държава-членка по нейно искане съобразно условията, установени в Регламент (ЕО) № 685/95;
като има предвид, че ефективността на мерките за управление на риболовното усилие във всеки риболовен район зависи от мерките за инспектиране и контрол, както са определени в съответните разпоредби на общата политика по рибарство, и по-специално онези, установени в Регламент (ЕИО) № 2847/93 на Съвета от 12 октомври 1993 г. относно установяването на система за контрол, приложима към общата политика в областта на рибарството (3),
ПРИЕ НАСТОЯЩИЯ РЕГЛАМЕНТ:
Член 1
Настоящият регламент създава система за управление на риболовното усилие в участъците на ICES Vб, VI, VII, VIII, IX и X и зоните на CECAF 34.1.1, 34.1.2 и 34.2.0.
Член 2
Максималното годишно риболовно усилие за всяка държава-членка и за всеки риболовен район е, както е посочено в приложението.
Член 3
1. Максималното риболовно усилие, предвидено в член 2 не накърнява размените на квоти, осъществени съгласно член 9, параграф 1 от Регламент (ЕИО) № 3760/92 и на преразпределения и/или удръжки, направени съгласно член 21, параграф 4, член 23, параграф 1 и член 32, параграф 2 от Регламент (ЕИО) № 2847/93.
2. Когато държави-членки решат да разменят всички и/или част от разпределените им рибни наличности, те нотифицират Комисията не се само за тази размяна, но и за риболовното усилие, свързано с нея, съгласно договореното между тях.
В случай на преразпределения и/или удръжки на квоти, държавите-членки нотифицират Комисията за риболовното усилие, което отговаря на тези преразпределения и/или удръжки.
3. Заинтересованите държави-членки уточняват максималното равнище на тяхното риболовно усилие, което е в съответствие с:
а)
размяната на квота; и
б)
преразпределения и/или удръжки.
Член 4
По искане на дадена държава-членка, в съответствие с процедурата по член 18 от Регламент (ЕИО) № 3760/92, Комисията:
-
може да определя мерките по изпълнението, посочени в член 6, параграф 2, алинея втора на Регламент (ЕО) № 685/95,
-
предприема подходящи мерки, за да може тази държава-членка да е в състояние да улови своите квоти в съответствие член 6, параграф 2, алинея трета от Регламент (ЕО) № 685/95.
Член 5
Настоящият регламент влиза в сила на седмия ден след публикуването му в Официален вестник на Европейските общности.
Той се прилага от 1 януари 1996 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 15 юни 1995 година.